అర్నబ్ గోస్వామి

అర్నబ్ రంజన్ గోస్వామి (జననం 1973 మార్చి 7) ఒక సుప్రసిద్ధ భారతీయ పాత్రికేయుడు. అతను రిపబ్లిక్ మీడియా నెట్‌వర్క్ మేనేజింగ్ డైరెక్టరుగా, దాని ముఖ్య సంపాదకుడుగా పనిచేస్తున్నాడు. రిపబ్లిక్ మీడియా నెట్‌వర్క ప్రస్తుతం ఇంగ్లీషులో రిపబ్లిక్ టివి, హిందీలో రిపబ్లిక్ భారత్ అనే రెండు ఛానెళ్లను నిర్వహిస్తోంది.

రిపబ్లిక్ టీవీకి ముందు గోస్వామి, 2006 నుండి 2016 వరకు టైమ్స్ నౌ, ఇటి నౌ ఛానెళ్ళలో ముఖ్య సంపాదకుడుగా, వార్తా వ్యాఖ్యాతగా పనిచేశాడు.   అంతకుముందు, అతను ఎన్డిటివి, ది టెలిగ్రాఫ్ లలో కూడా పనిచేశాడు. టైమ్స్ నౌలో, అతను వారపు రోజులలో రాత్రి 9 గంటలకు, ది న్యూస్అవర్' అనే  ప్రత్యక్ష చర్చా  గోష్టి నిర్వహించాడు. ఈ కార్యక్రమం అతనికి విస్తృత ఖ్యాతి సంపాదించి పెట్టింది.  అతను 'అర్నబ్‌తో ఫ్రాంక్లీ స్పీకింగ్' అనే ప్రత్యేక టెలివిజన్ కార్యక్రమాన్ని కూడా నిర్వహించాడు. 2016 నవంబరులో టైమ్స్ నౌ లో ముఖ్య సంపాదక పదవికి గోస్వామి రాజీనామా చేశాడు.   అతని వార్తా ఛానల్ రిపబ్లిక్ టీవీ 2017 మేలో మొదలైంది.  

అతను భారతీయ జనతా పార్టీకి,  హిందుత్వకూ అనుకూలంగా రిపోర్టింగ్  చేస్తున్నట్లు ఆరోపణలు వచ్చాయి.  ప్రభుత్వ అభిప్రాయాలను యథాతథంగా ప్రసారం చేస్తున్నట్లు కూడా ఆరోపణలు వచ్చాయి. పాలక పక్షం (భాజపా) గణాంకాలను సవాలు చేయకుండా, రాజకీయ ప్రత్యర్థులను ప్రతికూల దృష్టితో ప్రసారం చేస్తున్నట్లు అనిపిస్తున్నది.

ప్రారంభ జీవితం, విద్యాభ్యాసం 
అర్నబ్ 1973 మార్చి 7 న అస్సాం రాజధాని గువహాటిలో  కల్నల్ మనోరంజన్ గోస్వామి, రచయిత సుప్రభా గెయిన్-గోస్వామి దంపతులకు  జన్మించాడు.    అతని తండ్రి 1960 లో భారత సైన్యంలో చేరి, 30 సంవత్సరాలు సైనిక అధికారి గా పనిచేశాడు.   పదవీ విరమణ తరువాత అతను భారతీయ జనతా పార్టీలో చేరాడు; 1998 లోక్ సభ ఎన్నికలలో గువహాటి నియోజకవర్గం నుండి పోటీచేసి కాంగ్రెస్ అభ్యర్థి భువనేశ్వర్ కలిత చేతిలో ఓడిపోయాడు.  అతను వివిధ వ్యాసాలు, పుస్తకాలు రచించాడు. 2017 లో ఆసం సాహిత్య సభ అవార్డు పొందారు.  

అతని పితామహుడు రజనీ కాంత గోస్వామి న్యాయవాది గా పనిచేశాడు.  అతని మాతామహుడు గౌరిశంకర్ భట్టాచార్య భారత కమ్యూనిస్ట్ పార్టీ నుండి ఎన్నికైన శాసనసభ్యుడు గా, అస్సాంలో ప్రతిపక్ష నాయకుడిగా చాలా సంవత్సరాలు పనిచేశాడు.    

అర్నబ్ మామ, సిద్ధార్థ భట్టాచార్య గౌహతి తూర్పు నియోజకవర్గం నుండి భాజపా తరపున ఎన్నికైన శాసన సభ్యుడు; 2015 లో సర్బానంద సోనోవాల్ బాధ్యతలు చేపట్టడానికి ముందు ఆయన, పార్టీ అస్సాం విభాగానికి అధిపతి.

చదువు 
సైనిక అధికారి కుమారుడు అర్నబ్ వివిధ నగరాల్లో విద్యాబ్యాసం చేసాడు. అతను ఢిల్లీ సైనిక స్థావరం లోని సెయింట్ మేరీస్ స్కూల్ నుండి తన 10 వ తరగతి పరీక్షల లోను, జబల్పూర్ సైనిక స్థావరం లోని కేంద్రీయ విద్యాలయ నుండి 12 వ తరగతి పరీక్షల లోనూ ఉత్తీర్ణుడయ్యాడు. అర్నబ్ ఢిల్లీ విశ్వవిద్యాలయంలోని హిందూ కళాశాల నుండి సామాజిక శాస్త్రంలో బ్యాచిలర్ డిగ్రీ పొందారు .   1994 లో, ఆక్స్ఫర్డ్ విశ్వవిద్యాలయంలోని సెయింట్ ఆంటోనీ కళాశాల నుండి మాస్టర్స్ ఇన్ సోషల్ ఆంత్రోపాలజీ పూర్తి చేశాడు,  అక్కడ అతను ఫెలిక్స్ స్కాలర్ గా గుర్తింపు పొందాడు.  

2000 లో, గోస్వామి కేంబ్రిడ్జ్ విశ్వవిద్యాలయం అంతర్జాతీయ అధ్యయన విభాగంలో విజిటింగ్ ఫెలో గా పనిచేశాడు.

వ్యక్తిగత జీవితం 
అర్నబ్ సమ్యబ్రాతా రే గోస్వామిని వివాహం చేసుకున్నాడు.  వారికి ఒక కుమారుడు ఉన్నాడు.

కెరీర్ 
ది టెలిగ్రాఫ్ , ఎన్డిటివి

అర్నబ్ తన వృత్తిని కోల్‌కతాలోని 'ది టెలిగ్రాఫ్‌' తో పాత్రికేయుడు గా ప్రారంభించాడు; ఒక సంవత్సరం లోపే , అతను ఢిల్లీ వెళ్లి ఎన్డిటివిలో చేరాడు.అర్నబ్ ఢిల్లీ నగరం లో తక్కువ కాలం నివసించినప్పటికీ, ఆ నగరంతో గట్టి అనుబంధాన్ని పెంచుకున్నాడు.

అర్నబ్ 1996 నుండి 2006 వరకు ఎన్డిటివిలో లో పనిచేశాడు.  ఎన్డిటివిలో ప్రసారమైన న్యూస్ టునైట్  రోజువారీ వార్తా ప్రసారాలకు వ్యాఖ్యాత గా వ్యవహరించాడు. న్యూస్‌నైట్  కార్యక్రమానికి గాను అర్నబ్ కు ఆసియా టెలివిజన్ అవార్డ్స్  2004 లో ఉత్తమ వార్తా వ్యాఖ్యాతగా పురస్కారం  పొందాడు.

టైమ్స్ నౌ

2006 లో, అర్నబ్ ఎన్‌డిటివిని విడిచిపెట్టి కొత్తగా ప్రారంభించిన టైమ్స్ నౌవార్తా ఛానెల్‌లో ముఖ్య సంపాదకుడు గా చేరారు.  

రాత్రి 9 గంటలకు ప్రసారం అయ్యే 'ది న్యూస్ అవర్ ' అని ప్రత్యేక్ష వార్తా ప్రసారం లో, పర్వేజ్ ముషారఫ్ వంటి ప్రముఖ వ్యక్తులను పరిచయం చేసాడు.  అర్నబ్ నిర్వహించిన 'అర్నబ్‌తో ఫ్రాంక్లీ స్పీకింగ్ ' కార్యక్రమము లో  బెనజీర్ భుట్టో , ఆఫ్గనిస్తాన్ అధ్యక్షుడు హమీద్ కర్జాయ్, యూ.కె మాజీ ప్రధాన మంత్రి గోర్డాన్ బ్రౌన్ ,టిబెట్  ప్రవాస  ప్రభుత్వ మాజీ  అధ్యక్షుడు దలైలామా  వంటి  ప్రముఖ వ్యక్తులను పరిచయం చేసాడు. ప్రధానమంత్రి నరేంద్ర మోడీ 2014 లో పదవీ బాధ్యతలు స్వీకరించిన తరువాత ఇంటర్వ్యూ చేసిన మొదటి టెలివిజన్ వార్తా వ్యాఖ్యాత అర్నబ్. 

సంపాదకీయ విభేదాలు, పాత్రికేయ స్వేచ్ఛ లేకపోవడం న్యూస్‌రూమ్ రాజకీయాలను పేర్కొంటూ అర్నబ్ టైమ్స్ నౌ నుండి 2016  నవంబరు 1 న రాజీనామా చేశాడు.   

రెండు వారాల తరువాత 'ది న్యూస్ అవర్ ' చర్చా గోష్టి ఆఖరి భాగం నిర్వహించాడు.  యాదృచ్ఛికంగా, ఆగస్టు, సెప్టెంబర్ నెలలలో ప్రసారమైన 'ది న్యూస్ అవర్' కార్యక్రమము నిష్పక్షపాతంగా లేదు అని,యూ.కె ప్రభుత్వ ఆమోదం పొందిన 'ఆఫ్కామ్'  రెగ్యులేటరీ అథారిటీ తమ దర్యాప్తులో ధ్రువీకరించింది.

మూలాలు